የቁጥጥር ስራው በሞተር ሳይክል እየደረሰ የነበረውን አደጋ እንደቀነሰ ተገለጸ
አዲስ አበባ፦ ከሰኔ ወር 2011 ዓ.ም ጀምሮ በከተማዋ የተጀመረው ሞተር ሳይክሎችን የመቆጣጣር ሥራ እየደረሰ የነበረውን አስከፊ የትራፊክ አደጋ እንዲቀንስ ማድረጉን የአዲስ አበባ ፖሊስ ኮሚሽን አስታወቀ። የኮሚሽኑ ህዝብ ግንኙነት የሚዲያ ዘርፍ ኃላፊ ዋና ኢንስፔክተር ማርቆስ ታደሰ ለአዲስ ዘመን ጋዜጣ እንደተናገሩት በሞተር ሳይክል የሚደርስ የትራፊክ አደጋ ለከተማዋ እጅግ አሳሳቢ ሆኖ ነበር ፤ ቁጥጥሩ ከተጀመረ በኋላ መሻሻል ታይቷል። እንደ ዋና ኢንስፔክተር ማርቆስ ገለጻ በ2011 ዓ.ም በአዲስ አበባ ከተማ ብቻ በሞተር ሳይክል 729 አደጋዎች ተመዝግበዋል፤ በዚህም 458 ሰዎች ህይወታቸውን አጥተዋል። ከባድ አደጋው 1ሺ875 ሲሆን፤ ቀላል አደጋ ደግሞ 1ሺ115 እንደነበር አብራርተዋል። ከነዚህ አደጋዎች 629ኙ የግል ሞተር አሽከርካሪዎች ያደረሷቸው መሆናቸውን የሚናገሩት ዋና ኢንስፔክተር ማርቆስ፤ ይህ የሚያሳየው በከተማዋ ያሉትን ብዛት ያላቸውን የግል ሞተር ሳይክሎች መቆጣጣር ባለመቻሉ መሆኑን ተናግረዋል። ይህ አሀዝ በ2012
እሩብ ዓመት በከፍተኛ
ሁኔታ መሻሻል ማሳየቱን
የገለጹት ዋና ኢንስፔክተር
ማርቆስ፤ በሩብ ዓመቱ
33 የሞተር ሳይክል አደጋዎች
የተመዘገቡ ሲሆን፤ የአደጋው
አድራሾችም ከግል ሞተር
ሳይክል ባለቤቶች በተጨማሪ
ኮድ 3፣4 እንዲሁም
በመከላከያና በፖሊስ ባለቤትነት
የሚተዳደሩትንም እንደሚጨምር አብራርተዋል።
ይህ አሀዝም ካለፈው
ዓመት ተመሳሳይጊዜ ጋር ሲነጻጸር ከፍተኛ የሆነ መሻሻል ማሳየቱን አክለው ገልጸዋል። ዋና ኢንስፔክተር ማርቆስ ‹‹ከሰኔ 13 ቀን 2011 ዓ.ም ጀምሮ መንግሥት ሞተር ሳይክሎች ህግና ደንብን እንዲያከብሩ ባወጣው መመሪያ መሰረት በተደረገ የቁጥጥር ሥራ ይደርስ የነበረው አደጋ የቀነሰበት ሁኔታ ነው ያለው፡፡ እኛም በተለያየ ቦታ እንቅስቃሴን ስናደርግ ለመገንዘብ የቻልነው ይህንኑ ሀቅ ነው፤ ይህም ቢሆን ግን አሁንም ሙሉ በሙሉ ከአደጋ ስጋት ወጥተናል ተስተካክሏል ማለት አይቻልም›› ብለዋል። የቁጥጥር ስራውን ጠንካራ ለማድረግ በተለይም በግል ሞተር ሳይክሎች ላይ ጂፒኤስ ተገጥሟል ያሉት ዋና ኢንስፔክተር ማርቆስ፤ በሚሄዱባቸው ቦታዎች ሁሉ ፍተሻ ሊደረግባቸው እንደሚገባም ጠቁመዋል። ዋና ኢንስፔክተር ማርቆስ “ቁጥጥሩ ተጠናክሮ መቀጠል አለበት ምክንያቱም አሁንም በከተማይቱ አንዳንድ ቦታዎች ላይ ለአደጋ መከሰት ምክንያት የሚሆኑ ደንብ መተላለፎች ይስተዋላሉ፤ ሁሉም ባለድርሻ አካላት ኃላፊነት ተሰምቷቸው ሊሰሩ ይገባል፤ ቁጥጥሩ ጠንከር ባለ መጠን ደንብ መተላለፎች ስለሚቀሩ አደጋው በዛው ልክ ይቀንሳል “ ይላሉ። እንደ ዋና ኢንስፔክተር ማርቆስ ገለጻ ፤ ከመኪናም ይሁን ከግዑዝ ነገር ጋር ተጋጭቶ የተረፈ የሞተር አሽከርካሪ በጣም ትንሽ ነው፤ በመሆኑም አሽከርካሪዎቹ ለራሳቸው ሲሉ አደጋው እንዲቀንስ የመንገድ ስርዓትን ጠብቀው እንዲያሽከረክሩም መልዕክታቸውን አስተላልፈዋል።አዲስ ዘመን የካቲት 25/2012እፀገነት አክሊሉ 